मयंक दीक्षित जब ट्रेलर में दिखाए गए 'सपनों' यानी कुछ सीन्स पर सेंसर की कैंची चल जाती है, तो फिल्म देखने के लिए उठे उत्साह और उकसावे में थोड़ी कमी आ जाती है। मैं इसी कम हुए उत्साह के साथ फिल्म 'ऐंग्री इंडियन गॉडेसेज' देखने के लिए सिनेमाघर में दाखिल होता हूं। निर्देशक पान नलिन फिल्म में अश्लीलता और बोल्डनेस के बीच की पतली डोर टूटने नहीं देते, बल्कि सीन दर सीन उसका अहसास करवाते चलते हैं। फिल्म में पांच लड़कियों का झुंड है, जो मस्ती करता है, हंसता है, रोता है, गाता है, बजाता है। इसी बीच चुपके से ईसाइयत के घेरे में समलैंगिक शादी के मुद्दे का ताना-बाना बुन दिया जाता है, और आम दर्शकों में से ज्यादातर को इसकी भनक तक नहीं लगती। चूंकि पोप फ्रांसिस प्राइम टाइम में नहीं आते, भारत की 'मीडिया मंडी' में उनका दखल कम से कम ही रहता है, तो फिल्म गोवा में समलैंगिक जोड़े के साथ हुए अन्याय को केंद्र में रखकर कहानी रचना शुरू कर देती है। अमृत मघेरा ने जोआना के किरदार में और इसी तरह राजश्री देशपांडे ने मेड के रोल में गजब फूंकी है, जिससे कहानी में तीन अन्य अभिनेत्रियों के अभिनय को रफ्तार मिलती है। थोड़ी स्लो, थोड़ी तेज स्पीड में गोवा के बीच पर फिल्म फिसलती भी है तो ऐसा लगता है कि ऐसा कहानी में जरूरी था या डिमांड थी। अपनी जिंदगी, अपने पति, अपने बॉयफ्रेंड, अपने सास-ससुर के घेरे से निकलकर पांच लड़कियां कॉलेज लाइफ के अरसों बाद गोवा में मिलती हैं। बीच, समंदर और आबोहवा में की गई ओवर मस्ती भारी पड़ जाती है और उनमें से एक लड़की के साथ गैंगरेप कर उसकी हत्या कर दी जाती है। इस बीच फिल्म में समलैंगिक मुद्दों पर क्रिस्टिऐनिटी के रुख को टटोला जाता है। होमोसेक्शुअलिटी पर बिशप सम्मेलनों से निकले विचार, सुझाव और सीखें याद आने लगती हैं। कभी फिल्म 377 पर तंज कसती है तो कभी दामिनी रेप केस पर दी गई 'सामाजिक' दलीलों के तमाचे जड़ती है। दर्शकों में बैठे प्रेमी/शादीशुदा जोड़ों ने कई बार फिल्म के अलग-अलग सीन देख नजरें नीचे की होंगी। कभी खुद के लिए, कभी पार्टनर के लिए। अभिनय की कसौटी पर अभिनेत्रियां खरी उतरी हैं तो मर्दों की सीमित एंट्री ने डायरेक्टर पान नलिन की बेहतर और अलग सोच को दर्शाया है। स्क्रीनप्ले रोचक है, सिनेमेटॉग्रफी की दाद इसलिए देनी होगी कि समंदर के किनारे एक आम जिंदगी पर्यटन और पर्यटकों जैसी न लगे, इसका खास ध्यान रखा गया है। फिल्म के बीच कोई पति, कोई सास-ससुर टाइप किरदार नहीं है, पर फिर भी निर्देशक और कहानी लिखने वाले ने उन्हें जमकर घसीटा है। घरेलू हिंसा से लेकर आत्मनिर्भरता और आत्मसंतुष्टि का पुट फिल्म को मजबूत करता है। एक सबसे जरूरी बात, कि फिल्म बोरिंग नहीं है, जिस बात का सबसे ज्यादा डर आम भारतीय दर्शक को रहता है। किसी न किसी चीज में दर्शक उलझे रहते हैं और फिल्म आखिर में रोमांस, हास्य, ह्यूमर, सीख और समलैंगिकता परोस कर खत्म हो लेती है और सेंसर के 12 सीन कट होने के बाद भी निराश होने की एक-दो से ज्यादा वजह नहीं छोड़ती। एक और जरूरी मुद्दे को फिल्म उठाती है। कहानी उस विचार और विचारधारा की नाक काटती है कि बीच पर पार्टी करने वाली लड़कियों के साथ होने वाले जुल्म लड़कियों की अपनी गलतियों से ही होते हैं। पुलिस पीड़ित को दोषी और दोषी को पीड़ित बताकर पल्ला झाड़ लेती है। फिर कहानियां दबती जाती हैं। हम सब जीते रहते हैं। पान नलिन जैसे संवेदनशील सोच रखने वाले निर्देशक इस पर फिल्म बनाते रहते हैं। मुझे नहीं पता बिशप सम्मेलनों में समलैंगिक शादी और चर्च में उनके 'दखल' का मसला कहां तक पहुंचा है, लेकिन 'ऐंग्री इंडियन गॉडेसेज' फिल्म वहां तक पहुंची है, जहां तक इसे बनाने वाले ने पहुंचाने की उम्मीद की होगी। मेरी तरफ से फिल्म को साढ़े तीन स्टार।